同張隨州賦會稽朱子榮席上丹桂
作者：曾丰
朝代：宋

paragraphs: 月娥施朱小留殘，天風吹上桂樹端。
葉猶强項護故綠，花獨多情染餘丹。
夜來誰借修月斧，和根剟與凡世看。
世人不識天上種，醉眼恍惚魂溟漫。
我嘗浪作折桂客，驚見似與丹窟般。
主人眠花熟風韻，等是姓朱俱可觀。
况逢問字載酒客，不妨爲花理杯盤。
賞者莫憚腕欲脫，花到夜深不禁寒。